钦定古今图书集成/方舆汇编/边裔典/第010卷 > 大学衍义补 > 《四方夷落之情》
## 钦定古今图书集成/方舆汇编/边裔典/第010卷 > 大学衍义补 > 《四方夷落之情》

《周礼》：职方氏掌天下之图，以掌天下之地，辨其邦国、
都鄙、四夷、八蛮、七闽、九貉、五戎、六狄之人民与其财
用、九谷、六畜之数要，周知其利害。

王昭禹曰：“职方氏掌天下之图，以掌天下之地，非特图也，又掌其地焉。东方曰夷，其种有四；南方曰蛮，其种有八；东南曰闽，其种有七；西北曰貉，其种有九；西方曰戎，其种有五；北方曰狄，其种有六。自邦国都鄙至于夷、蛮、闽、貉、戎、狄，虽有内外之殊，然先王之政一视而同仁。其人民之所聚，财用之所出，九谷之所生” ，六畜之所产，其数要不可以不辨也，其利不可不知也。

臣按：天地之大德曰“生” ，而其所以生者以人为贵，而人之中有华有夷，华一而已，而夷则不止于一焉。盖华夏居中、夷狄处外，中者混而同，其性禀习俗虽有少异而其大略则同也。外者环而绕之，有接续之际而无混同之势，故其性禀习俗也，始而近也则大同而小异，终而远也乃至于背戾而悬绝焉，唯其势异而情殊，故帝王所以治之也，“修其教不易其俗，齐其政不易其宜” ，随机而应变，因事而制宜，要在使之各止其所而已。彼既止其所而不为疆场之害，则吾之内地华民得其安矣。

《通典》曰：“缅维古之中华，多类今之夷狄，有居处巢穴
焉，有葬无封树焉，有手团食焉，有祭立尸焉。聊陈一
二，不能遍举。其地偏其气梗，不生圣哲，莫革旧风，训
诰之所不可，礼义之所不及，外而不内，疏而不戚，来
则御之，去则备之。”

臣按：自古驭夷狄之要法，不出乎“来则御之、去则备之” 二言而已。